CELEX: 32020R0891
Language: el
Date: 2020-06-26 00:00:00
Title: Εκτελεστικός κανονισμός (ΕΕ) 2020/891 της Επιτροπής της 26ης Ιουνίου 2020 για την τροποποίηση του εκτελεστικού κανονισμού (ΕΕ) αριθ. 447/2014 όσον αφορά ειδικές διατάξεις για την ευθυγράμμιση των διατάξεων εφαρμογής των προγραμμάτων διασυνοριακής συνεργασίας που χρηματοδοτούνται βάσει του Μηχανισμού Προενταξιακής Βοήθειας (ΜΠΒ) με ειδικά μέτρα για την αντιμετώπιση της πανδημίας COVID-19

30.6.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 206/3
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2020/891 ΤΗΣ ΕΠΙΤΡΟΠΗΣ
         της 26ης Ιουνίου 2020
         για την τροποποίηση του εκτελεστικού κανονισμού (ΕΕ) αριθ. 447/2014 όσον αφορά ειδικές διατάξεις για την ευθυγράμμιση των διατάξεων εφαρμογής των προγραμμάτων διασυνοριακής συνεργασίας που χρηματοδοτούνται βάσει του Μηχανισμού Προενταξιακής Βοήθειας (ΜΠΒ) με ειδικά μέτρα για την αντιμετώπιση της πανδημίας COVID-19
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 231/2014 του Ευρωπαϊκού Κοινοβουλίου και του Συμβουλίου για τη θέσπιση Μηχανισμού Προενταξιακής Βοήθειας (ΜΠΒ ΙΙ) (1), και ιδίως το άρθρο 12,
         Εκτιμώντας τα ακόλουθα:
         
                     (1)
                  
                  
                     Σύμφωνα με το άρθρο 33 του εκτελεστικού κανονισμού (ΕΕ) αριθ. 447/2014 της Επιτροπής (2), ισχύουν οι κανόνες που εφαρμόζονται για την επίτευξη του στόχου της ευρωπαϊκής εδαφικής συνεργασίας (ΕΕΣ) όπως ορίζονται στους κανονισμούς (ΕΕ) αριθ. 1303/2013 (3) και (ΕΕ) αριθ. 1299/2013 (4) του Ευρωπαϊκού Κοινοβουλίου και του Συμβουλίου.
                  
               
                     (2)
                  
                  
                     Η εκτέλεση των προγραμμάτων διασυνοριακής συνεργασίας, τόσο στο πλαίσιο του Μηχανισμού Προενταξιακής Βοήθειας (ΜΠΒ ΙΙ) όσο και της ευρωπαϊκής εδαφικής συνεργασίας, επηρεάστηκε από τις συνέπειες της πανδημίας COVID-19 με πρωτόγνωρο τρόπο. Το γεγονός αυτό έχει δημιουργήσει μια έκτακτη κατάσταση, η οποία πρέπει να αντιμετωπιστεί με ειδικά μέτρα. Τα εν λόγω μέτρα θα πρέπει να επιτρέπουν στα προγράμματα διασυνοριακής συνεργασίας στο πλαίσιο του ΜΠΒ ΙΙ να συμβάλλουν στην αντιμετώπιση των ταχέως αναδυόμενων αναγκών με ευέλικτο και αποτελεσματικό τρόπο όσον αφορά τους πλέον εκτεθειμένους τομείς, όπως η υγειονομική περίθαλψη, οι επιχειρήσεις, συμπεριλαμβανομένων των μικρομεσαίων επιχειρήσεων, και η αγορά εργασία, ούτως ώστε να ενισχυθεί με τον τρόπο αυτό η κοινωνικοοικονομική ανάκαμψη στους τομείς των προγραμμάτων.
                  
               
                     (3)
                  
                  
                     Τα ειδικά μέτρα που θεσπίζονται με τον κανονισμό (ΕΕ) 2020/460 (5) και τον κανονισμό (ΕΕ) 2020/558 (6) του Ευρωπαϊκού Κοινοβουλίου και του Συμβουλίου εφαρμόζονται στα προγράμματα διασυνοριακής συνεργασίας στο πλαίσιο της ευρωπαϊκής εδαφικής συνεργασίας και στα προγράμματα διασυνοριακής συνεργασίας στο πλαίσιο του ΜΠΒ ΙΙ, στον βαθμό που τα άρθρα 33 έως 48 του εκτελεστικού κανονισμού (ΕΕ) αριθ. 447/2014 αναφέρονται σε διατάξεις που τροποποιήθηκαν από τον κανονισμό (ΕΕ) 2020/460 και τον κανονισμό (ΕΕ) 2020/558. Ωστόσο, είναι σκόπιμο να τροποποιηθούν επίσης ορισμένες διατάξεις του εκτελεστικού κανονισμού (ΕΕ) αριθ. 447/2014 που δεν καλύπτονται από τα εν λόγω ειδικά μέτρα.
                  
               
                     (4)
                  
                  
                     Προκειμένου να αμβλυνθεί η πίεση που ασκείται στους εθνικούς προϋπολογισμούς για την αντιμετώπιση της πανδημίας COVID-19, θα πρέπει, κατ’ εξαίρεση, να δοθεί στις διαχειριστικές αρχές η δυνατότητα να ζητήσουν την εφαρμογή ποσοστού συγχρηματοδότησης 100 % για τη λογιστική χρήση 2020-2021, σύμφωνα με τις πιστώσεις του προϋπολογισμού και με την επιφύλαξη της διαθεσιμότητας χρηματοδοτικών πόρων.
                  
               
                     (5)
                  
                  
                     Για να υπάρξει μεγαλύτερη ευελιξία στην αντιμετώπιση της πανδημίας COVID-19, θα πρέπει να παρασχεθεί μεγαλύτερη ευελιξία στα κράτη μέλη όσον αφορά την εφαρμογή του προγράμματος και να θεσπιστεί μια απλουστευμένη διαδικασία που δεν θα απαιτεί απόφαση της Επιτροπής για την πραγματοποίηση αλλαγών στα προγράμματα διασυνοριακής συνεργασίας. Θα πρέπει να αποσαφηνιστούν τα πληροφοριακά στοιχεία που θα πρέπει να υποβάλλονται στην Επιτροπή σχετικά με τις εν λόγω αλλαγές.
                  
               
                     (6)
                  
                  
                     Λόγω του επείγοντος χαρακτήρα της κατάστασης που σχετίζεται με την πανδημία COVID-19, είναι σκόπιμο να επιτραπεί η ταχεία εφαρμογή των μέτρων που προβλέπονται στον παρόντα κανονισμό, ο οποίος θα πρέπει συνεπώς να αρχίσει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
                  
               
                     (7)
                  
                  
                     Επομένως, ο εκτελεστικός κανονισμός (ΕΕ) αριθ. 447/2014 θα πρέπει να τροποποιηθεί αναλόγως.
                  
               
                     (8)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής ΜΠΒ ΙΙ που έχει συσταθεί με τον κανονισμό (ΕΕ) αριθ. 231/2014,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Ο εκτελεστικός κανονισμός (ΕΕ) αριθ. 447/2014 τροποποιείται ως εξής:
            
                        1)
                     
                     
                        στο άρθρο 28 προστίθεται μια νέα παράγραφος 2Α:
                        
                           «2Α.   Κατά παρέκκλιση από την παράγραφο 2, κατόπιν αιτήματος της διαχειριστικής αρχής, ποσοστό συγχρηματοδότησης 100 % μπορεί να εφαρμοστεί για τις δαπάνες που δηλώθηκαν σε αιτήσεις πληρωμών κατά τη διάρκεια της λογιστικής χρήσης που ξεκινά την 1η Ιουλίου 2020 και λήγει στις 30 Ιουνίου 2021 για έναν ή περισσότερους άξονες προτεραιότητας.
                           Το αίτημα τροποποίησης του ποσοστού συγχρηματοδότησης υποβάλλεται σύμφωνα με τη διαδικασία τροποποίησης των προγραμμάτων που προβλέπεται στο άρθρο 31 παράγραφος 5Α και συνοδεύεται από το αναθεωρημένο πρόγραμμα. Το ποσοστό συγχρηματοδότησης 100 % εφαρμόζεται μόνο εάν η αντίστοιχη τροποποίηση του προγράμματος συνεργασίας εγκριθεί από την Επιτροπή πριν από την υποβολή της τελικής αίτησης ενδιάμεσης πληρωμής σύμφωνα με το άρθρο 135 παράγραφος 2 του κανονισμού (ΕΕ) αριθ. 1303/2013.
                           Την πρώτη ημέρα της λογιστικής χρήσης που αρχίζει την 1η Ιουλίου 2021 και λήγει στις 30 Ιουνίου 2022, το ποσοστό συγχρηματοδότησης επιστρέφει αυτόματα στο επίπεδο που ίσχυε την ημέρα υποβολής στην Επιτροπή του αιτήματος τροποποίησης του ποσοστού συγχρηματοδότησης, όπως αναφέρεται στο δεύτερο εδάφιο.».
                        
                     
                  
                        2)
                     
                     
                        στο άρθρο 31 προστίθεται μια νέα παράγραφος 5Α:
                        
                           «5Α.   Κατά παρέκκλιση από την παράγραφο 5, για τα προγράμματα διασυνοριακής συνεργασίας βάσει του άρθρου 27 στοιχείο α), η διαχειριστική αρχή μπορεί να μεταφέρει κατά την περίοδο προγραμματισμού ποσό έως το 8 % των διατεθέντων, από την 1η Φεβρουαρίου 2020, κονδυλίων μιας προτεραιότητας και κατ’ ανώτατο όριο έως το 4 % του προϋπολογισμού του προγράμματος σε άλλη προτεραιότητα του ίδιου προγράμματος. Οι εν λόγω μεταφορές δεν επηρεάζουν τα προηγούμενα έτη.
                           Δεν θεωρούνται ουσιαστικές και δεν απαιτείται απόφαση της Επιτροπής για τροποποίηση του προγράμματος. Ωστόσο, συμμορφώνονται με όλες τις κανονιστικές απαιτήσεις και εγκρίνονται εκ των προτέρων από την επιτροπή παρακολούθησης. Το κράτος μέλος κοινοποιεί το αναθεωρημένο σχέδιο χρηματοδότησης στην Επιτροπή.
                           Οι παράγραφοι 2 και 3 δεν εφαρμόζονται στις τροποποιήσεις του προγράμματος βάσει της παρούσας παραγράφου.».
                        
                     
                  
         
            Άρθρο 2
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 26 Ιουνίου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 77 της 15.3.2014, σ. 11.
         
            (2)  Εκτελεστικός κανονισμός (ΕΕ) αριθ. 447/2014 της Επιτροπής, της 2ας Μαΐου 2014, σχετικά με τους ειδικούς κανόνες εφαρμογής του κανονισμού (ΕΕ) αριθ. 231/2014 του Ευρωπαϊκού Κοινοβουλίου και του Συμβουλίου για τη θέσπιση Μηχανισμού Προενταξιακής Βοήθειας (ΜΠΒ ΙΙ) (ΕΕ L 132 της 3.5.2014, σ. 32).
         
            (3)  Κανονισμός (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί καθορισμού κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής, το Ευρωπαϊκό Γεωργικό Ταμείο Αγροτικής Ανάπτυξης και το Ευρωπαϊκό Ταμείο Θάλασσας και Αλιείας και περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής και το Ευρωπαϊκό Ταμείο Θάλασσας και Αλιείας και για την κατάργηση του κανονισμού (ΕΚ) αριθ. 1083/2006 (ΕΕ L 347 της 20.12.2013, σ. 320).
         
            (4)  Κανονισμός (ΕΕ) αριθ. 1299/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί καθορισμού ειδικών διατάξεων για την υποστήριξη του στόχου της Ευρωπαϊκής εδαφικής συνεργασίας από το Ευρωπαϊκό Ταμείο Περιφερειακής Ανάπτυξης (ΕΕ L 347 της 20.12.2013, σ. 259).
         
            (5)  Κανονισμός (ΕΕ) 2020/460 του Ευρωπαϊκού Κοινοβουλίου, της 30ής Μαρτίου 2020, για την τροποποίηση των κανονισμών (ΕΕ) αριθ. 1301/2013, (ΕΕ) αριθ. 1303/2013 και (ΕΕ) αριθ. 508/2014 όσον αφορά ειδικά μέτρα για την κινητοποίηση επενδύσεων στα συστήματα ιατροφαρμακευτικής περίθαλψης των κρατών μελών και σε άλλους τομείς των οικονομιών τους για την αντιμετώπιση της επιδημικής έκρηξης της COVID-19 (Πρωτοβουλία Επενδύσεων για την Αντιμετώπιση του Κορωνοϊού) (ΕΕ L 99 της 31.3.2020, σ. 5).
         
            (6)  Κανονισμός (ΕΕ) 2020/558 του Ευρωπαϊκού Κοινοβουλίου και του Συμβουλίου, της 23ης Απριλίου 2020, για την τροποποίηση των κανονισμών (ΕΕ) αριθ. 1303/2013 και (ΕΕ) αριθ. 1301/2013 όσον αφορά ειδικά μέτρα για την παροχή έκτακτης ευελιξίας στη χρήση των Ευρωπαϊκών Διαρθρωτικών και Επενδυτικών Ταμείων για την αντιμετώπιση της επιδημικής έκρηξης της COVID-19 (ΕΕ L 130 της 24.4.2020, σ. 1).